Foneetika ja fonoloogia eksam oli suhteliselt lihtne. Ja ma isegi magasin öösel. Ja hommikul tarbisin söödavaid tooteid... mõõdukalt. Sõitsin bussiga Tartusse ja üritasin õppida pähe häälikute artikulatsiooni kirjeldusi, umbes nii: heliline predorsaalapikaalne alveolaardentaalne nasaal (n), helitu postdorsaalne postpalataalvelaarne klusiil (k), helitu laminaalne palataalalveolaarne sibilant (š) jne. Aga päike paistis nii mõnusalt ja klappidest tuli nii hea muusika, et pidevalt jäin lihtsalt aknast välja vahtima ja lõpuks tuli uni ka veel peale. Ja mu selja taga keegi onu norskas jube koledasti.
Aga ma nägin kollast liblikat.